
Din nou despre accesarea internetului doar cu buletinul 


Posted in internet, Italia by sacesiv on ianuarie 3, 2024 


Ministrul Digitalizării a vorbit despre inițiativele pe care România le va lua cu privire la accesarea internetului, 
după ce preşedintele din Italia a propus folosirea buletinului pentru utilizarea acestuia. 


Bogdan Ivan, ministrul Digitalizării a precizat, într-o intervenţie la Antena 3, care sunt inițiativele pe care le va 
lua ţara noastră în acest sens. 


„Port discuţii împreună cu alte state membre la nivel european pentru reglementarea foarte clară, inclusiv a celor 
care au conturi pe reţelele de socializare. 


Când vedem conturi de Facebook, Instagram, TikTok avem o reglementarea la nivel European prin care acei 
oameni care sunt identificaţi ca persoane fizice să fie identificaţi de rețeaua de socializare şi să se vadă că are 
buletin pe model de bifă albastră, dar verde de această dată”, a explicat ministrul. 


Totodată el a precizat care sunt în acest moment reglementările privind accesul internetului, la noi în ţară. 


„La nivel naţional, avem din luna decembrie 2023 votată legea prin care acei creatori de conţinut care folosesc 
inteligenţa artificială pentru a folosi imaginea unor persoane care nu și-au dat acordul să primească amenzi foarte 
mari plus închisoare de la 1 la 5 ani. 


Avem Digital Service Act, o reglementare care urmează să intre în Parlament, prin care toate drepturile pe care le 
are o persoană fizică în mediul offline să le aibă şi în mediul virtual”, a precizat ministrul Digitalizării. 


Amintim faptul că o lege împotriva anonimatului pe internet se cere acum în Italia. Principalul semnal de alarmă 
l-a tras chiar preşedintele Italiei, Sergio Mattarella, în discursul pe care l-a susținut de Revelion. 


Reacţii în acest sens au apărut şi din partea mai multor parlamentari ai partidului principal de guvernare care au 
spus că pregătesc o lege în această direcție. 

